সফটওয়্যার পরীক্ষণ
সফটওয়্যার টেস্টিং হলো একটি নিরীক্ষণ বা মূল্যায়ন প্রক্রিয়া যা সফটওয়্যারের সাথে সম্পর্কিত মানুষগুলোকে সফটওয়্যারের মান সম্পর্কে তথ্য প্রদান করে। সফটওয়্যার টেস্টিং এর সাহায্যে সফটওয়্যারের ত্রুটি খুঁজে বের করাসহ, সফটওয়্যারটি বাস্তবায়ন ও ব্যবহারের ক্ষেত্রে সম্ভাব্য ঝুঁকিসমুহ সম্পর্কে আগাম ধারণা পাওয়া যায়। সফটওয়্যার টেস্ট বা নিরীক্ষণ প্রক্রিয়ার মধ্যে থাকে মূলত একটি প্রোগ্রাম বা অ্যাপ্লিকেশন নির্বাহের মাধ্যমে সেই প্রোগ্রাম বা অ্যাপ্লিকেশনের ত্রুটিসমূহ খুঁজে বের করা এবং এটা নিশ্চিত করা যে, তৈরিকৃত সফটওয়্যারটি ব্যবহার উপযোগী। সফটওয়্যার টেস্টিং বা সফটওয়্যার নিরীক্ষণের ক্ষেত্রে সম্পূর্ণ সফটওয়্যার বা সফটওয়্যারের অংশবিশেষ নির্বাহের মাধ্যমে খুঁজে দেখা হয় যে, সফটওয়্যারের বিভিন্ন অংশ সুনির্দিষ্ট কিছু বৈশিষ্ট্য প্রদর্শন করছে কিনা। সফটওয়্যারের যে অংশটি পরীক্ষা-নিরীক্ষা করা হচ্ছে, সেটিঃ ডিজাইন এবং উন্নয়নের ক্ষেত্রে যে সকল চাহিদাসমূহ অনুসরণ করা হয়েছিল, সেসকল চাহিদা পূরণ করে কিনা, সকল ধরনের ইনপুটের ক্ষেত্রে ঠিকভাবে আউটপুট প্রদর্শন করে কিনা, গ্রহণযোগ্য সময়ের মধ্যে এটার কাজ সম্পন্ন করতে সক্ষম কিনা, ব্যবহারযোগ্য কিনা, যে অপারেটিং সিস্টেম বা পরিবেশের জন্য তৈরি করা হয়েছে, সেই পরিবেশে এই সফটওয়্যারটি ইন্সটল করা যায় কিনা, সফটওয়্যারটির সাথে যাদের স্বার্থ জড়িত, তাদের চাহিদা পূরণ করে কি না। সফটওয়্যার নিরীক্ষণের সময় মূলত উপরের বিষয়সমূহ নিরীক্ষণ করা হয়ে থাকে।